కభీ ఖుషీ కభీ గమ్
కభీ ఖుషీ కభీ గమ్... ("కొన్ని సార్లు సంతోషం కొన్ని సార్లు విషాదం"), (K3Gగా కూడా ప్రసిద్ధి), ఒక కుటుంబగాథా చలనచిత్రం. ఇది హిందీ భాషలో నిర్మించబడింది. 2001లో విడుదలైన ఈ సినిమాకు కరణ్ జోహార్ దర్శకత్వం వహించగా, యశ్ జోహార్ నిర్మించాడు. ఈ సినిమాలో అమితాభ్ బచ్చన్, జయ బచ్చన్, షారుఖ్ ఖాన్, కాజల్, హృతిక్ రోషన్, కరీనా కపూర్‌లు ప్రధాన పాత్రలను ధరించారు. ఈ సినిమాలో రాణీ ముఖర్జీ అతిథిపాత్రలో కనిపిస్తుంది. ఈ సినిమాలోని పాటలకు జతిన్ లలిత్, సందేశ్ శాండిల్య, ఆదేశ్ శ్రీవాత్సవలు సంగీతాన్ని సమకూర్చగా, బబ్లూ చక్రవర్తి నేపథ్య సంగీతాన్ని అందించాడు. పాటలను సమీర్, అనిల్ పాండేలు రచించారు. ఒక భారతీయ కుటుంబం తాము దత్తత తీసుకున్న కుమారుని పెళ్ళి విషయంలో పడిన అపోహల గురించిన కథ ఈ సినిమాలో చూపబడింది.
యశ్వవర్ధన్ (యష్) రాయ్‌చంద్ (అమితాభ్ బచ్చన్) ఢిల్లీలో ఒక బిజినెస్ టైకూన్. అతని భార్య నందిని (జయ బచ్చన్). వారు తమ పిల్లలైన రాహుల్ (షారుఖ్ ఖాన్), రోహన్ (హృతిక్ రోషన్) లను ప్రేమగా సాకుతారు. యష్ వారిని ప్రేమగా చూస్తూనే వారికి జీవిత విలువలు, ఆదర్శాలు, సభ్యత, సంస్కృతి నేర్పుతాడు. నందినికి మాత్రం రాహుల్ అంటే ప్రత్యేకమైన ప్రేమ. పిల్లలు లేక బాధపడుతూండే రోజులలో అతన్ని దత్తత తెచ్చుకుంది ఆమె. తన జీవితంలో నవ్వుల్ని నింపాడన్న అభిమానం ఆమెది. దత్తత విషయం రహస్యంగా ఉంచాలనుకున్నా రాహుల్‌కి ఎనిమిదవ యేటే ఆ విషయం తెలిసిపోయింది. అది తెలిసినప్పటి నుండి తల్లి మీద మరింత ప్రేమ పెంచుకుంటాడు. ఆమె మాట జవదాటకుండా ఉంటాడు. యష్ రాహుల్‌కు నైనా (రాణీ ముఖర్జీ) ఇచ్చి పెళ్ళి చేయాలని భావిస్తాడు. అయితే రాహుల్ అంజలీ శర్మ (కాజల్) ను ఇష్టపడుతున్నట్టు నైనా గమనించి అతడిని ప్రోత్సహిస్తుంది. యష్‌కు ఆ విషయం తెలిసి ఉగ్రుడౌతాడు. తండ్రిని సమాధాన పరచడానికి అంజలిని పెళ్ళి చేసుకోనని అతడికి మాట ఇస్తాడు. తన తండ్రికిచ్చిన మాట గురించి అంజలికి తెలియజేయడానికి వెళ్లిన రాహుల్ అక్కడ అంజలి తండ్రి (అలోక్ నాథ్) చనిపోయి ఉండడం గమనించి తన తండ్రికిచ్చిన మాటను పక్కకు పెట్టి అంజలిని పెళ్ళి చేసుకుంటాడు. ఈ పెళ్ళిని తండ్రి అంగీకరించక పోవడంతో రాహుల్ ఇల్లు విడిచి వెళ్లిపోతాడు. నందిని కుమిలిపోతుంది.
రాహుల్, అంజలి, ఆమె చెల్లెలు పూజ (కరీనా కపూర్) లండన్ వెళ్లిపోతారు. అక్కడ రాహుల్, అంజలికి క్రిష్ (జిబ్రాన్ ఖాన్) పుడతాడు. రోషన్ బోర్డ్ పాఠశాల నుండి చదువు పూర్తి చేసుకుని ఇంటికి తిరిగి వస్తాడు. తల్లి తన అన్న రాహుల్ గురించి కుమిలిపోవడం గమనించి మళ్ళీ తమ కుటుంబాలను కలపాలని నిశ్చయించుకుంటాడు. రాహుల్ కోసం లండన్ వెళ్లి అక్కడ కింగ్స్ కాలేజీలో చేరతాడు. పూజ కూడా అక్కడే చదువుతూ ఉంటుంది. పూజ, రాహుల్ ఇద్దరూ కలసి తమ కుటుంబాలను కలపడానికి ప్రయత్నాలు చేసి చివరకు విజయం సాధిస్తారు.కరణ్ జోహార్ తన తొలి సినిమా కుచ్ కుచ్ హోతాహై (1998) విజయవంతమైన తర్వాత తరాల మధ్య ఉన్న అంతరాలను ప్రతిబింబించే కథపై పనిచేయడం మొదలు పెట్టాడు. నిజానికి మొదట ఇద్దరు కోడళ్ల చుట్టూ కథ అల్లుకున్నాడు. అయితే ఆదిత్య చోప్రా సూచనపై కథను ఇద్దరు సోదరుల చుట్టూ నడిపించాడు.
ఈ "కభీ ఖుషీ కభీ గమ్"కు ప్రేరణ యష్ చోప్రా 1976లో తీసిన "కభీ కభీ" అనే సినిమా. ఈ సినిమా అసలైన షూటింగ్ ప్రారంభించడానికి ముందు కరణ్, కాస్ట్యూమ్‌ డిజైనర్లు (మనీష్ మల్హోత్రా, షబినా ఖాన్, రాకీ) కలిసి అమెరికా, లండన్, మిలన్, న్యూఢిల్లీలలో పలు చోట్ల పాత్రలకు తగిన దుస్తులకోసం షాపింగ్ చేశారు. ఈ సినిమా నిర్మాణానికి కొరియోగ్రాఫర్ ఫరా ఖాన్‌ను, ప్రొడక్షన్ డిజైనర్ శర్మిష్ఠా రాయ్‌ని, సినిమాటోగ్రాఫర్ కిరణ్ దేవ్‌హంస్‌ను నియమించుకున్నాడు.
ఈ సినిమా తొలి షెడ్యూలు 2000, అక్టోబర్ 16న ప్రారంభమైంది. మొదట హృతిక్ రోషన్, కరీనా కపూర్, షారుఖ్ ఖాన్, కాజల్‌ల పై "బడే చుడియా" అనే పాటను చిత్రీకరించారు. అమితాభ్ బచ్చన్, జయ బచ్చన్ అక్టోబర్ 20న షూటింగులో చేరారు. ఈ నటుల బిజీ షెడ్యూలు వల్ల కరణ్ జోహార్ వత్తిడికి తట్టుకోలేక సెట్స్‌లో సొమ్మసిల్లి పడి పోయాడు. అయినా పడక మీద నుండే ఈ పాట షూటింగును పూర్తి చేశాడు.
సినిమా తొలిసగంలో కనిపించే "చాందినీచౌక్" ముంబైలోని ఫిల్మ్‌సిటీలోని ఒక స్టూడియోలో సెట్టింగ్ వేసి చిత్రీకరించారు.
ఈ సినిమా రెండవ సగం లండన్‌లో షూట్ చేశారు. లండన్ నగరంలోని వేల్స్ మిలీనియం సెంటర్, బ్లూవాటర్ షాపింగ్ సెంటర్, బ్లెన్‌హీమ్‌ ప్యాలెస్, సెయింట్ పాల్ కేథడ్రల్, థేమ్స్ నదీ తీరాలలో సన్నివేశాలను చిత్రీకరించారు. రాయ్‌చంద్ నివసించే భవనం బయటి సన్నివేశాలను వాడెస్డన్ మానర్‌ వద్ద చిత్రీకరించారు.
కాజల్, షారుఖ్ ఖాన్‌లపై ఒక పాటను ఈజిప్టులోని కైరో నగరంలో పిరమిడ్ల వద్ద తీశారు. సరైన వెలుతురు లేని కారణంగా ఈ పాట చిత్రీకరణ పూర్తి చేయడానికి చాలా రోజులు పట్టింది.
ఈ సినిమాలోని పాటలకు జతిన్ లలిత్, సందేశ్ శాండిల్య, ఆదేశ్ శ్రీవాత్సవ సంగీతం సమకూర్చారు. ఈ పాటలను సమీర్ మరియు అనిల్ పాండే రచించారు. ఈ సినిమాలో మొత్తం 11 పాటలున్నాయి. ఈ పాటలను సోనీ మ్యూజిక్ సంస్థ 2001, అక్టోబరు 16న విడుదల చేసింది.
2001 దీపావళి సందర్భంగా ఈ సినిమాను విడుదల చేయాలని భావించారు కానీ ఒక నెల ఆలస్యంగా 2001, డిసెంబరు 14వ తేదీన మొదటి సారి తెరపై ప్రదర్శించబడింది. ఈ సినిమా నిడివి ఎక్కువ కావడం మూలాన రోజుకు 4 ప్రదర్శనలకు బదులు 3 ప్రదర్శనలు మాత్రం ఇచ్చారు. అంతే కాకుండా ఎక్కువ రద్దీ కారణంగా అనేక థియేటర్లు టికెట్టు ధరలను పెంచాయి.
ఈ సినిమాపై విమర్శకులందరూ సానుకూలంగా స్పందించారు. టైమ్స్ ఆఫ్ ఇండియా, ది హిందూ, అవుట్‌లుక్ వంటి పత్రికలు సమీక్షలు వ్రాశాయి. బి.బి.సి., వెరైటీ వంటి విదేశీ మాధ్యమాలు కూడా ఈ సినిమాను ప్రశంసించాయి. అయితే ఈ సినిమా నిడివి గురించి, స్క్రిప్టు గురించి కొంత వ్యతిరేక వ్యాఖ్యానాలు వినిపించాయి.
"కభీ ఖుషీ కభీ గమ్‌ " విడుదల నుండే అన్ని రికార్డులను బద్దలు చేసింది. ఈ సినిమా మొదటి వారాంతంలో భారతదేశంలో 14కోట్లు వసూలు చేసింది. ఇది గత రికార్డు కన్నా 70% అధికం. రెండవ, మూడవ వారాల వసూళ్లు కూడా రికార్డులు సృష్టించాయి.రెండవ వారం 10.5 కోట్లు వసూలు చేస్తే, మూడవ వారం 8 కోట్లు సంపాదించింది. 55 కోట్లతో ఈ సినిమా 2001లో రెండవ అత్యంత ఎక్కువ వ్యాపారం చేసిన సినిమాగా నిలిచి, బ్లాక్‌బస్టర్ స్థాయిని చేరుకుంది.
ఈ సినిమా విదేశాలలో 125 ప్రింట్లతో 8.9 మిలియన్ డాలర్ల వ్యాపారం చేసింది.
"కభీ ఖుషీ కభీ గమ్..." సినిమా ఫిల్మ్‌ఫేర్ పురస్కారాలకు 15 ప్రతిపాదనలు లభించగా వాటిలో ఐదు అవార్డులు దక్కించుకుంది.
ఈ సినిమా ఇంటర్నేషనల్ ఇండియన్ ఫిల్మ్‌ అకాడమీ (IIFA) అవార్డులను 8 కైవసం చేసుకుంది.
ఈ సినిమా నామినేట్ చేయబడిన, గెలుపొందిన అవార్డుల వివరాలు: